CELEX: 32009R0834
Language: hu
Date: 2009-09-11 00:00:00
Title: A Bizottság 834/2009/EK rendelete ( 2009. szeptember 11. ) a külföldi leányvállalatok szerkezetére és tevékenységére vonatkozó közösségi statisztikákról szóló 716/2007/EK európai parlamenti és tanácsi rendeletnek a minőségjelentések tekintetében történő végrehajtásáról (EGT-vonatkozású szöveg)

12.9.2009   
            
            
               HU
            
            
               Az Európai Unió Hivatalos Lapja
            
            
               L 241/3
            
         
      A BIZOTTSÁG 834/2009/EK RENDELETE
   
   (2009. szeptember 11.)
   a külföldi leányvállalatok szerkezetére és tevékenységére vonatkozó közösségi statisztikákról szóló 716/2007/EK európai parlamenti és tanácsi rendeletnek a minőségjelentések tekintetében történő végrehajtásáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a külföldi leányvállalatok szerkezetére és tevékenységére vonatkozó közösségi statisztikákról szóló, 2007. június 20-i 716/2007/EK európai parlamenti és tanácsi rendeletre (1) és különösen annak 6. cikke (3) bekezdésére,
   mivel:
   
               (1)
            
            
               A 716/2007/EK rendelet létrehozta a külföldi leányvállalatok szerkezetére és tevékenységére vonatkozó közösségi statisztikák rendszeres előállításának közös keretét.
            
         
               (2)
            
            
               Végrehajtási intézkedéseket kell elfogadni a közös minőségi normák, valamint a minőségjelentések tartalmának és időszakosságának meghatározása tekintetében.
            
         
               (3)
            
            
               Meg kell határozni, hogy a minőségjelentések tekintetében mely minőségi kritériumokat kell alkalmazni.
            
         
               (4)
            
            
               Az e rendeletben előírt intézkedések összhangban vannak a statisztikai programbizottság véleményével,
            
         ELFOGADTA EZT A RENDELETET:
   1. cikk
   A 716/2007/EK rendelet 6. cikkének (2) bekezdésében említett minőségjelentéseket a tagállamok az e rendelet mellékletében meghatározott szabályok szerint állítják össze.
   2. cikk
   A 2007-es referenciaévre vonatkozó adatokról készített első minőségjelentést 2010. február 28-ig kell benyújtani.
   A tagállamok azután minden referenciaévről a referenciaév végétől számított 26 hónapon belül minőségjelentést nyújtanak be.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2009. szeptember 11-én.
      
         
            a Bizottság részéről
         
         Joaquín ALMUNIA
         
         
            a Bizottság tagja
         
      
   
   
      (1)  HL L 171., 2007.6.29., 17. o.
   
      MELLÉKLET
      
         A MINŐSÉGJELENTÉSEKRE VONATKOZÓ KÖVETELMÉNYEK
      
      1.   BEVEZETÉS
      A minőségjelentések az adatminőség mind mennyiségi, mind minőségi mutatóit tartalmazzák. A Bizottság (Eurostat) közzéteszi a tagállamok által szolgáltatott adatok alapján kiszámított mennyiségi mutatók eredményeit. A tagállamok ezután az általuk alkalmazott adatgyűjtési módszertan fényében értelmezik őket és megjegyzéseket fűznek hozzájuk, valamint további mennyiségi mutatókat és minőségi információkat szolgáltatnak.
      2.   ÜTEMEZÉS
      A Bizottság (Eurostat) minden évben, a referencia-időszak végétől számított 24 hónapon belül (december végéig) a tagállamok rendelkezésére bocsátja a legtöbb, a Bizottság (Eurostat) számára hozzáférhető mennyiségi mutatóval és más információkkal már részben kitöltött minőségjelentések dokumentumtervezeteit.
      A tagállamok minden évben, a referenciaév végétől számított 26 hónapon belül (február végéig) megküldik a Bizottságnak (Eurostatnak) a kitöltött minőségjelentéseket.
      3.   MINŐSÉGI KRITÉRIUMOK
      A tagállamok által továbbított adatokat a következő minőségi kritériumok alapján értékelik:
      
                  3.1.
               
               
                  Relevancia: azt mutatja, hogy a statisztika milyen mértékben elégíti ki a jelenlegi és a lehetséges felhasználói igényeket.
               
            
                  3.2.
               
               
                  Pontosság: azt mutatja, hogy a becslések milyen mértékben közelítik meg a nem ismert valós értékeket.
               
            
                  3.3.
               
               
                  Koherencia: azt mutatja, hogy az adatok mennyire alkalmasak arra, hogy más-más módon, különféle célból megbízhatóan kombinálják őket.
               
            
                  3.4.
               
               
                  Összehasonlíthatóság: az alkalmazott statisztikai fogalmak, mérőeszközök és eljárások közötti különbségek hatásának mértékére vonatkozik a statisztikai adatok földrajzi, ágazati vagy időbeli összehasonlítása során.
               
            
                  3.5.
               
               
                  Időszerűség: az információ rendelkezésre állása és az általa leírt esemény vagy jelenség között eltelt időre vonatkozik.
               
            
                  3.6.
               
               
                  Időbeli pontosság: az adatok megjelenésének tervezett időpontja (ameddig közölni kellett volna az adatokat) és tényleges időpontja között eltelt időre vonatkozik.
               
            
                  3.7.
               
               
                  Hozzáférhetőség és egyértelműség: azon feltételekre és szabályokra vonatkozik, amelyek szerint a felhasználók az adatokhoz hozzáférhetnek, azokat használhatják és elemezhetik.